ભારતીય ક્રિકેટ ટીમના સ્ટાર ઓલરાઉન્ડર રવીન્દ્ર જાડેજાનો જન્મ, 6 ડીસેમ્બર, 1988ના રોજ ગુજરાતના નવાગામ ઘેડ ખાતે થયો હતો. તેમનો પરિવાર એક રૂમના ફ્લેટમાં રહેતો હતો. જાડેજાના માતા નર્સ તરીકે કામ કરતા, અને એ સમયે સમાજમાં તે ઘણી મોટી બાબત ગણાતી કે એક સ્ત્રી કામ કરવા જાય છે. પરિવારનો ખર્ચો કાઢવા તેમના પિતા અનિરુદ્ધ જાડેજા પણ ઘણી મુશ્કેલીઓ વેઠીને કામ કરતા રહેતા. પરિવારમાં પૈસાની તંગી રહેતી પરંતુ જાડેજાએ ક્યારેય સ્કૂલ જવાનું બંધ ન કર્યું. 10 વર્ષની ઉંમરથી જ તેમને ખેલ-રમત પ્રત્યે વધુ લગાવ હતો પરંતુ અવારનવાર તેમને તેમનાથી મોટી ઉંમરના વિદ્યાર્થીઓ દ્વારા હેરાન કરવામાં આવતા અને જાડેજાને ક્યારેય બેટિંગ કરવાનો મોકો ન મળતો. જાડેજા ખૂબ દુઃખી રહેતા અને દર રોજ રાત્રે સૂતા પહેલા રડતા.